ข้อบัญญัติกรุงเทพมหานคร
ข้อบัญญัติกรุงเทพมหานคร
เรื่อง
ค่าตอบแทนในส่วนที่เกี่ยวกับเบี้ยประชุมกรรมการ อนุกรรมการ เลขานุการ
และผู้ช่วยเลขานุการ
พ.ศ. ๒๕๕๘
 

โดยที่เป็นการสมควรตราข้อบัญญัติกรุงเทพมหานครว่าด้วยค่าตอบแทนในส่วนที่เกี่ยวกับเบี้ยประชุมกรรมการ
อนุกรรมการ เลขานุการ และผู้ช่วยเลขานุการ

อาศัยอำนาจตามความในมาตรา ๒๘
แห่งพระราชบัญญัติระเบียบข้าราชการกรุงเทพมหานครและบุคลากรกรุงเทพมหานคร พ.ศ. ๒๕๕๔
และมาตรา ๙๗ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
กรุงเทพมหานครโดยความเห็นชอบของสภากรุงเทพมหานคร จึงตราข้อบัญญัติกรุงเทพมหานครขึ้นไว้
ดังต่อไปนี้

ข้อ ๑ ข้อบัญญัติกรุงเทพมหานครนี้เรียกว่า ข้อบัญญัติกรุงเทพมหานคร เรื่อง
ค่าตอบแทนในส่วนที่เกี่ยวกับเบี้ยประชุมกรรมการ อนุกรรมการ เลขานุการ
และผู้ช่วยเลขานุการ พ.ศ. ๒๕๕๘

ข้อ ๒[๑] ข้อบัญญัติกรุงเทพมหานครนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ บรรดาข้อบัญญัติ
เทศบัญญัติ กฎ ข้อบังคับ ระเบียบ
หรือคำสั่งอื่นใดซึ่งขัดหรือแย้งในส่วนที่ข้อบัญญัติกรุงเทพมหานครนี้ได้ตราไว้แล้ว
ให้ใช้ข้อบัญญัติกรุงเทพมหานครนี้แทน

ข้อ ๔ ในข้อบัญญัติกรุงเทพมหานครนี้
คณะกรรมการ หมายถึง
คณะกรรมการข้าราชการกรุงเทพมหานครและบุคลากรกรุงเทพมหานคร
คณะอนุกรรมการ หมายถึง
คณะอนุกรรมการวิสามัญที่คณะกรรมการแต่งตั้งคณะอนุกรรมการสามัญประจำกรุงเทพมหานคร
และคณะอนุกรรมการสามัญประจำหน่วยงานกรุงเทพมหานคร
เลขานุการ หมายถึง เลขานุการในคณะกรรมการ
และในคณะอนุกรรมการ
ผู้ช่วยเลขานุการ หมายถึง
ผู้ช่วยเลขานุการในคณะกรรมการ และในคณะอนุกรรมการ

ข้อ ๕ ให้กรรมการได้รับเบี้ยประชุมเป็นรายเดือน
ตามอัตราในบัญชีหมายเลข ๑ ท้ายข้อบัญญัติกรุงเทพมหานครนี้

ข้อ ๖ ให้อนุกรรมการได้รับเบี้ยประชุมเป็นรายเดือน
ตามอัตราในบัญชีหมายเลข ๒ ท้ายข้อบัญญัติกรุงเทพมหานครนี้

ข้อ ๗ ให้เลขานุการและผู้ช่วยเลขานุการได้รับเบี้ยประชุมเป็นรายเดือน
ตามอัตราในบัญชีหมายเลข ๓ ท้ายข้อบัญญัติกรุงเทพมหานครนี้
โดยผู้ช่วยเลขานุการมีสิทธิได้รับเบี้ยประชุมไม่เกินสองคน

ข้อ ๘ กรรมการ
อนุกรรมการ เลขานุการ
และผู้ช่วยเลขานุการที่เข้าร่วมประชุมมีสิทธิได้รับเบี้ยประชุมเป็นรายเดือนเฉพาะเดือนที่มีการประชุม
และให้ได้รับเดือนหนึ่งเพียงครั้งเดียว

ข้อ ๙ ในกรณีที่ประธานกรรมการหรือประธานอนุกรรมการไม่สามารถร่วมประชุมได้ให้ผู้ซึ่งทำหน้าที่ประธานในที่ประชุมได้รับเบี้ยประชุมในอัตราเดียวกับประธานกรรมการหรือประธานอนุกรรมการแล้วแต่กรณี

ข้อ ๑๐ การประชุมของคณะกรรมการหรือคณะอนุกรรมการต้องมีกรรมการหรืออนุกรรมการร่วมประชุมอย่างน้อยกึ่งหนึ่งของจำนวนกรรมการหรืออนุกรรมการทั้งหมด
จึงจะเป็นองค์ประชุมและมีสิทธิเบิกเบี้ยประชุมตามข้อบัญญัติกรุงเทพมหานครนี้
ในกรณีที่กรรมการหรืออนุกรรมการซึ่งเป็นการแต่งตั้งโดยตำแหน่งไม่สามารถเข้าร่วมประชุมได้แต่ได้มอบหมายให้ผู้อื่นเข้าร่วมประชุมแทนโดยทำเป็นหนังสือหรือมีหลักฐานการมอบหมาย
ให้ถือว่าผู้ได้รับมอบหมายปฏิบัติหน้าที่ในฐานะกรรมการหรืออนุกรรมการแทนผู้ดำรงตำแหน่งนั้น
ๆ และให้นับเป็นองค์ประชุม
ตลอดจนมีสิทธิได้รับเบี้ยประชุมในอัตราเดียวกับกรรมการหรืออนุกรรมการ

ข้อ ๑๑ ให้ผู้ว่าราชการกรุงเทพมหานครรักษาการตามข้อบัญญัติกรุงเทพมหานครนี้
และให้มีอำนาจออกข้อบังคับ ระเบียบ คำสั่ง เพื่อปฏิบัติการให้เป็นไปตามข้อบัญญัติกรุงเทพมหานครนี้


ประกาศ
ณ วันที่ ๔ มิถุนายน พ.ศ. ๒๕๕๘
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร
[เอกสารแนบท้าย]

๑. บัญชีหมายเลข ๑
คณะกรรมการที่มีสิทธิได้รับเบี้ยประชุมรายเดือนตามข้อ ๕
๒ บัญชีหมายเลข ๒
คณะอนุกรรมการที่มีสิทธิได้รับเบี้ยประชุมรายเดือนตามข้อ ๖
๓.บัญชีหมายเลข ๓
เลขานุการและผู้ช่วยเลขานุการของคณะกรรมการและคณะอนุกรรมการที่มีสิทธิได้รับเบี้ยประชุมรายเดือนตามข้อ
๗

(ดูข้อมูลจากภาพกฎหมาย)








ปริยานุช/ผู้จัดทำ
๒๓ มิถุนายน
๒๕๕๘

วริญา/ผู้ตรวจ
๒๓ มิถุนายน
๒๕๕๘



[๑] ราชกิจจานุเบกษา
เล่ม ๑๓๒/ตอนพิเศษ ๑๓๘ ง/หน้า ๒๒/๑๘ มิถุนายน ๒๕๕๘